Den danske pædagogstuderende Malthe Thomsen blev løsladt den 13. november sidste år, da anklagemyndigheden i New York måtte droppe alle anklager mod ham om uterlighed mod børnehavebørn.

Nu søger han erstatning for de fem måneder, han var tilbageholdt enten i det berygtede fængsel Rikers Island eller iført GPS-fodlænke på Manhattan.

Læs også : USA-ekspert: Malthes mareridtsforhør var gratis for anklageren

Ifølge det 46 sider lange sagsanlæg, som DR Nyheder har fået indblik i, forlanger Malthe Thomsen syv millioner dollar, cirka 48 millioner kroner, samt en ændring af politiets procedure i forbindelse med afhøringer af mistænkte.

Blev anklaget for børnemisbrug

Malthe Thomsen blev anklaget for misbrug af børnehavebørn i den institution, hvor han var praktikant, og under politiets afhøringer tilstod han.

Men tilståelsen var falsk, har både han og hans forsvarer hævdet fra sagens begyndelse. Manipuleret frem af politiet ved hjælp af løgne om beviser, der ikke eksisterede.

Læs også : Tidligere drabsefterforsker: Barnemad at få en falsk tilståelse som Malthes

Og som DR Dokumentaren ”Anklaget i New York” dokumenterer, blev kun det sidste forhør videofilmet. De mange timer, hvor Malthe Thomsen blev præsenteret for politiets ikkeeksisterende beviser og manipulerende afhøringsmetode, blev ikke optaget på video.

Samtlige afhøringer skal filmes

Derfor forlanger Malthe Thomsen i sit sagsanlæg mod staten New York, betjenten, der afhørte ham og anklageren, der førte sagen, at New York fremover videofilmer samtlige afhøringer.

Ikke blot det sidste forløb, hvor den sigtede efter timevis af forhør kan risikere at være blevet nedbrudt af politiets forhør og falske beviser.

- Vi synes rent ud sagt, at det er noget svineri, at de stadig ikke optager afhøringer af mistænkte på politigården. Der er stor risiko for falske tilståelser, når de bliver afhørt under REID-metoden, siger forsvarsadvokat Jane Fisher-Byrialsen, der kører erstatningssagen for Malthe Thomsen.

Læs også : VIDEO Danske Malthe sad fanget i New Yorks mest berygtede fængsel

Hun refererer til den omdiskuterede afhøringsteknik REID, hvor politiet bevidst går efter at nedbryde den sigtede for at få ham til at erkende skyld.

- Jeg tror, det bliver op ad bakke, men det er en kamp, vi er parate til at tage, fordi det er vigtigt, siger Jane Fisher-Byrialsen.

Har kostet en million

Malthe Thomsen har lidt et tab på cirka en million kroner efter alle regninger for kaution, husleje på Manhattan og flybilletter er betalt.

Læs også : VIDEO Malthe pakker sin kuffert: Jeg har drømt om denne her dag

Hvis han vinder erstatningssagen og får udbetalt et pengebeløb, skal det i første omgang dække disse omkostninger, men han siger til DR Nyheder, at kravet om at tvinge politiet i New York til fremover at optage alle afhøringer på video følelsesmæssigt er det vigtigste.

- Der findes ikke et beløb, der kan kompensere for de ting, jeg og min familie har været igennem, og vi vil gerne kompenseres for de pinsler og udgifter, vi har oplevet, siger Malthe Thomsen til DR Nyheder.

Læs også : Malthe Thomsens sag droppet efter fem måneder: Det har været ulideligt